Inger Støjberg (V), 2010-04-23:
Den internationale økonomiske krise, som jo også ramte Danmark i 2008, har betydet en stigende ledighed – og desværre også en stigende ledighed for de unge under 30 år.
Regeringen har derfor også været ekstra opmærksom på, at vi ikke taber de unge på gulvet.
Hvis en stor gruppe af unge fortsætter med at være ledige under den nuværende økonomiske krise, så er der også grund til at frygte, at det bliver svært at indhente det tabte, når tiderne igen bliver bedre.
Det viser erfaringerne fra tidligere herhjemme, men også fra udlandet.
Vi har da også i flere omgange her i foråret drøftet, hvad regeringen har gjort og vil gøre for at bekæmpe den stigende ungdomsledighed, og hvordan vi får flere unge i job og uddannelse.
Jeg skal da også lige nævne, at jeg er meget glad for, at OECD i sin nye rapport »Jobs for Youth - Denmark 2010« roser den danske beskæftigelsespolitik over for unge.
I beskæftigelsespolitikken har vi fokus på en tidlig og aktiv indsats for unge og på, at ordinær uddannelse har førsteprioritet for de unge, der er på offentlig forsørgelse, og som ikke har en uddannelse.
For unge er uddannelse den bedste vaccine imod ledighed og det nærmeste, man kommer en garanti for at få et godt arbejdsliv.
For nogle unge giver uddannelse først mening, når de har gjort sig nogle erfaringer på arbejdsmarkedet.
De skal en tur omkring det rigtige arbejdsmarked først, enten via job med et uddannelsesperspektiv eller i form af en virksomhedsrettet indsats med fokus på, at de på lidt længere sigt kan gennemføre en uddannelse.
Vi har igennem det seneste år fremlagt mange initiativer på ungeområdet, der vil medvirke til, at de unge kan udskifte et liv på offentlig forsørgelse med et aktivt liv med uddannelse eller job.
Nu bliver regeringen jo ofte skudt i skoene, at vi kun laver smalle forlig, og man kunne jo spørge sig selv: Er det så tilfældet, når det gælder ungeledighed?
For den 1. august 2009 fik vi netop med et bredt politisk flertal bestående af Dansk Folkeparti, men såmænd også Socialdemokraterne og Det Radikale Venstre forenklet ungereglerne.
Forenklingen betyder, at der bliver mere tid i jobcentrene til at hjælpe de unge i uddannelse eller job.
Samtidig fik vi indført et hovedprincip for den tidlige og aktive ungeindsats.
Det er, at uddannelse har førsteprioritet for unge uden uddannelse.
De unge, som ikke umiddelbart har forudsætningerne for at tage en uddannelse, skal vi hjælpe på vej mod en uddannelse via en aktiv beskæftigelsesindsats.
Som bekendt indgik regeringen i november 2009 en aftale om flere unge i job og uddannelse, som giver endnu bedre mulighed for en aktiv og målrettet indsats for, at unge kommer i uddannelse eller job.
Igen var det en aftale, der blev indgået bredt, fordi både Socialdemokraterne og Det Radikale Venstre var med.
Jeg vil gerne sige, at jeg synes, at det er et kanongodt signal at sende til de unge, at ligegyldigt om man er rød, eller om man er blå, så er det her noget, vi vil kæmpe sammen om.
Vi styrker med ungeaftalen indsatsen over for unge med i alt 2,3 mia. kr.
På beskæftigelsesområdet blev partierne enige om initiativer for knap 0,5 mia. kr., der skal hjælpe unge ledige i gang med en uddannelse eller i job.
Uddannelsesaftalen indeholder på Beskæftigelsesministeriets område en række initiativer, som skal hjælpe de ca. 10.000 unge imellem 15 og 17 år, der hverken er i uddannelse eller i job.
Og der er også initiativer for de 18-30-årige, der er ramt af ledighed.
Indtil nu har jobcentrene først mødt de unge mennesker, når de møder op for at få kontanthjælp som 18-årige, men med lovændringen kan jobcentrene i samarbejde med Ungdommens Uddannelsesvejledning sætte ind over for de unge, allerede når de er fyldt 15 år.
Ungeaftalen betyder desuden, at alle unge ledige mellem 18 og 19 år skal i gang med en aktiv indsats samme uge, som de træder ind ad døren på et jobcenter.
Der afsættes også knap 80 mio. kr. over de næste 2 år til et nyt initiativ, der hedder »Ny chance til unge«, som skal hjælpe unge under 30 år, der hænger fast i offentlig forsørgelse, i gang med uddannelse og job.
De unge skal tilbydes en aktiv indsats, og det skal selvfølgelig være den indsats, der virker bedst.
Kommunerne får en bonus for at hjælpe de unge i aktive tilbud på rigtige arbejdspladser.
Jeg fremsatte den 3. marts lovforslaget, som udmønter de initiativer, som jeg lige har omtalt fra ungeaftalen, altså den del af den, der kræver lovgivning.
Jeg synes, at vi ved førstebehandlingen af lovforslaget den 16. marts havde en rigtig god drøftelse af forslaget.
Stort set alle Folketingets partier var positive over for lovforslaget, selv om Socialistisk Folkeparti tilkendegav, at partiet vil undlade at stemme.
Og Enhedslisten har så sagt, at man fra det partis side lige vil afvente udvalgsarbejdet, før man vil afgøre, om man vil stemme for eller imod forslaget.
Vi er således alle enige om, at vi skal gøre, hvad vi kan, for at give unge ledige mulighed for at udskifte et liv på offentlig forsørgelse med et aktivt liv med uddannelse eller job.
De mange initiativer, som regeringen har fremsat det seneste år på ungeområdet, er ved at blive implementeret, og der er ingen som helst tvivl om, at det vil styrke ungeindsatsen i den kommende tid.
selvfølgelig give tilsagn om, at regeringen fortsat vil følge området, når det gælder unge og ledighed, fordi det som sagt er et ekstremt vigtigt område, og målet har vi jo fælles, nemlig at flest mulige unge skal i job eller uddannelse.